
[image: ]SANG
 Alen Brlek
[image: ]
     

     

    To realize that all your life – you know, all

your love, all your hate, all your memory, all

your pain – it was all the same thing. It was

all the same dream. A dream that you had

inside a locked room. A dream about being

a person. And like a lot of dreams there’s a

monster at the end of it.

Rust Cohle

  
    USPOSTAVLJANJE PISMA

     

    Hodao sam po stanu, tražio krštenje ili koplje,

točku susreta. Rekao amen, rekao iskupljenje,

bomba, rajčica, maj, corona, rekao

smrt fašizmu brza i trajna, bogu srednji rod

rekao matematika je i glava i panj i zamah.

Rekao ljubav sol europa vuk mama svjetlo

vrt ptica krug demokracija, opet ljubav, atom

hodao sam po stanu i čekao bilo kakvu pregršt

kojom bih namirio očeve, zagrizao

u slobodu

  
    PODNE

     

    potom uvijek neka aleluja u sjeni uzgaja tijelo,

grlo iz kojeg će pustiti sunce

i to će biti znak, pripajat ćemo se načinom države.

Otvorit će nam se životi poput izlazne rane, u

plastiku nade i straha

kako bi iznova postali ili teologija ili hereza

koja stvarnost drži na okupu.

  
    VRTLAR

     

    ostavljen u pustoši logoreje bio sam bik s

poljupcem na čelu,

Budilo se proljeće ugljena na mrkim poljima

govora.

Matematika je polegla moje tijelo i usnuo sam

vrtlara.

Okopan, s krumpirom umjesto srca

bio sam sestra među sestrama.

  
    ZATVARANJE KLAONICE

     

    Gledao sam u tvoje sunce, vjerom u klijanje

većom od krista legao u tvoju zemlju, rekao

znaš li da postoji potpuno crna kokoš, ayam cemani

i živi u tvojoj šutnji. Tako si me naučila

patnja je uvijek rezultat tržišta gladi,

bliskost u sebi nosi neizrečenu ucjenu

u kojoj obitava sloboda.

Tako si me naučila spustiti oštricu

i otići.

  
    TJEDAN

     

    pošumljavao sam te zaboravom, glas po glas

donosio ti rječnik motike.

Pošumljavao sam te vatrom,

učio kako se kamen pretvara u mekoću, kako bol

kojoj nas dodaš

može postati pokret zgloba kojim se obris prinosi

svjetlu

i postaje smrt sjene. Pošumljavao sam te

strpljenjem kvasa,

pupanjem smokve, neumornim rukama majke.

     

    *

    Rekla si nježnost je nož,

u ruke mi spustila jutro.

  
    HERMIT

     

    Bio sam plav i neprevodiv horizont, poput gubitka,

ustao ne bih li tamo pronašao nebo

u koje ne podižeš dronove.

Ušao sam u doba velikih šetnji, u tebi

budila se amerika svaki put kada bih rekao ljubav

ljubav je talog slobode

primi se motike.

  
    RUŠENJE DRŽAVE

     

    U danu nesposobnom postati staklenik

iz televizora su ritualno izlazile lopate

ulazile u hrvate

opet izlazile, pune velikog ugljena.

Htio sam reći država je peć država je

utroba zvijeri, češnjak oko vrata dementnog oca

uvijek spremnog postati ložač u rukama nacije.

Pitati i što osim vatre, bih, sa svim tim ugljenom?

     

    *

    Plav i neprevodiv rekao sam zaboga

leave britney alone

  
    LJETO

     

    Rekli su vaše djece je previše, muža premalo

njihovo znanje nije ni potpuno ni obavezno

rekli postoji način života, otvorite vrata

i otvorili nam nebo kao ribu

prestrašeni što u njoj nema oca.

Rekli smo ne jedemo ribu,

premjestili crijep, jedno drugome zavezali obuću

i strahove, pokazali more i pupak.

     

    *

    Pobacao sam sve i jedan češnjak s balkona,

rekao evo sin, i tu prestaje.

Pun motika zamahnuo ka ljetu u sebi.

  
    ALKEMIČAR

     

    i odlučio napokon izuti se, ljeto dočekati bos

pun škroba reći tko voli čovjeka

neće mu dati ime jezik domovinu, alat

kojim će oštriti i tuđu i vlastitu smrt

neće mu dati ali.

Tko voli čovjeka, vidjet će biljku.

  
    MEDITACIJA

     

    Noć mi se, poput lavice, obrušila na srce i rekla

diši. Rekao sam kuća, akobogda, ovdje

rekao odagnaj mi oči, ruke, uđi ne daj da umrem

otvori grudi reci mlijeko, učini nas vojskom

posljednjeg nosoroga

posljednjih novinara

posljednjih posljednjih

rekao razgradi sveta mjesta oprostori molitvu

reci arktik

  
    SLOBODAN DAN

     

    Čistio sam mrvice kruha sa stola

prao suđe iznosio smeće

meo pod

veš izlagao suncu, sebe vodi tebe srcu

čitao recepte

gulio krumpir izbijao zube

samome sebi

govorio s vremenom

s vremenom i ništa se nije dogodilo

i dalje ne znam što je donijelo više smrti

pojedinac ili kolektiv

i je li moguće zaista voljeti

bez tog znanja.

  
    LAVICA

     

    vidio sam iz taloga si,

tvoja je ljubav jezik biorazgradivosti

spreman uzgojiti zeleno stoljeće u plastici koju

noćim.

Vidio sam te neumornu u voćnjaku, kako sanjaš

prepolovljena od samoće, kako tinjaš

u tugu zarasla.

     

    *

    Vidio sam djedovog brata kako traži čekić

ne bi li me otvorio.

  
    OKRETANJE ISTOKU

     

    Htio sam otploviti, pronaći brata reći

pokucaj i čut ćeš u meni divlje i nijemo meso noći

kako raste poput plime. Reci mi

kako se ruše zidovi, kako se potom pravi kontinent

obitelj, kako se baca trica, kako se fućka

u gradu koji ti osvaja pluća poput raka.

Kako napokon fermentirati a ne reći glupost.

  
    NOĆ

     

    Ljubav je s kacigom na glavi ubrzala prema lijepoj noći,

automatik je brujao ljeto, sve rečeno zvučalo je kao more.

Rekao sam akobogda, jednog dana, u jezik

uvest ćemo još dvoje, troje, spoznat ćemo ruke

i kada ostarimo ništa neće biti daleko,

ni mi ni mir ni mirisi djetinjstva

ni sreća ni sezona lubenica.

Do tada moramo podmetnuti nogu strahu,

Googleu, državi.

  
    KORIDA

     

    A tamo sve tamnija sangria, moj matador

topao poput voćke, spreman otvoriti svoje pismo

na mojim leđima

  
    PUTOVANJE U HLAD

     

    Sjedili smo, u bratu je rasla palma u meni sjećanje

i pritisak da se kaže nešto dovršeno kao istina.

Rekao sam moram joj prići kao dijete ljetu,

kao cigla ruci djeteta zbog ljeta i oraha,

reći prvo tijelom, otvoriti ga

     

    *

    rekao sam loš vid, sinusi uvijek natopljeni

proljećem

kamenac kičma kuk

sunce duša

     

    *

    sjedili smo, svjetlost je pucketala, vitamin po

vitamin

dok ne uđemo u hlad

ništa od ljeta.

  
    EVOLUCIJA

     

    kada smo izašli, sol je počela napredovati.

Klorofil je bio glagol, jeli smo.

Mjesec je uzeo svoj dio oka, mi

kamen i drvo i tijelo.

Polja će azaleja i astigmatizma uskoro iznova

zagrist ćemo u žito, do brašna

sve dok ne siđemo

u srce od jufke

  
    TRAGAČI

     

    Gledali smo kako iz najvećih najveća tama,

kako iz minerala šume kuljaju mine, iz uvida omče

jer biti sretan, to je nemoguće.

Gledali, tražili gdje prestaje poslijeratno

počinje bilo što na čemu nećemo slomiti zub

ruku rebro nogu duh, tražili ciglu

u kojoj ne spava metak

čovjeka, u kojem ne spava slijepi strah.

  
    USPOSTAVLJANJE MOLITVE

     

    Čekao sam, s kralješkom u rukama rekao moje tijelo

moja kuća, tvoje tvoje, lizat ću ti rane

sve životinje to rade. Već pucam od zrelosti

i velik će dio mene istrunuti u zagrljaju sunca

ne poseži, povijest je halucinacija o miru

lonac toploga džema u koji te pošalje metak.

Rekao volim te, zemlja u kojoj živim masovna je

grobnica

volim te jezik kojim govorim nikada neće biti slobodan

volim te, zastrašujuće i nježno.

Reci dobrojutrodijete, postat ćemo pitomi

biti meko kruha

  
    JUTRO

     

    i otvorimo dlanove u tišinu. Tišinu oko otvoreno

ujutro

jutro oko otvoreno u smrt, smrt gustu, otvorenu u

toplo

napuštanje imena, divlji vokal.

     

    *

    Jutro, zgrušano u glasu

putujem čitav život, pun sam neke brzine

svitanja čeljusti Mare, u kojima brate moje grlo

oslobađa boga.

  
    ČOVJEK

     

    I tako je prošlo ljeto, u zelenome prokuhala voda,

zubi puni žeđi i klinčića. Rekao shvatit ću oštricu

samo ako je položim u meki trbuh brata. Nikada.

Sve dimljeno najednom, sve najednom i ljubav

i rekao klaonica, često se ponavljam, poput ratova.

     

    *

    Nesiguran u ovoga koji jesam prilazim kuhinji

i napuštam cinizam

  
    ČUPANJE KOROVA

     

    Bila je nedjelja, prapočetak, hodočašće mrtve divljine

i zlata, bio je bog neopterećen ljudskim. Bili smo mi,

alkemičari rođeni u dosadi vrelog dana, rekli

u svakom korovu se nalazi krov

treba ga samo podići iz zemlje nebu, prestati

okolišati.

Rekli treba učiniti nešto, kao uspostaviti nježnu

matematiku

promijeniti priču, staviti točku na i zbunjenosti.

Najzad prihvatiti rođenje

  
    SAT

     

    znam, svi smo taoci davne taštine i svijeta,

nenaspavani, znam, izvan zagrljaja, uvijek očima

prema vrtu, uvijek samo očima.

     

    *

    Ja, buka, ja očito mjesto. Ja povod,

obrazac ljubavi majke, izostanka oca,

ja sestra, tri sestre, bakin lonac, djedov kažiprst

ja ovisnost o nikotinu i doprinosima, ja potreba

za tišinom, lunaparkom i pripadanjem, ja

ja, fraktura uma, duha i tijela, primljen gol.

Ja svijest postoji okvir, ako iskoračim

rascvast će se htijenje smrti

  
    CVJEĆAR

     

    Šutio sam ukrug

jer sve što sam mogao dati bili su šrapneli.

Jezikom se, ipak, okopava, ne raznosi.

  
    BUĐENJE PIGMENTA

     

    umiri me šumo, kao strpljenje što umiruje smokvu,

reci ptica postani jato raznosi me, razjeseni

već osjetim svaki čvor, svaku pjegu

puhni u snijeg od stanica kože

kad osvaja odjeću, reci srebro, povjeri mi toplinu

širi se neizbježno poput iduće rečenice

jer ovo nisu pjesme, ovo je disanje

pred izumiranje.

  
    JESEN

     

    i budi bijelo, budi papir, kisik poražen prostorom

za moje dobro riječi. S neba jesen

     

    *

    među nama nedostižna pravda, češalj bez zuba.

Sve češće plačemo netko naš će odrasti

u svijetu bez tigrova

sve češće ulicom prolazi Tesla

crna, metalik nada.

  
    OTAC VREMENA

     

    Ležao sam u potrebi za pričom, ispunjen prazninom.

Ležao, rekao iznova ništa od kojeg strop je žutio.

Ja, otac jednog vremena ležao

i turpijao rogove svitanju

u koje pustit ću kokoši.

  
    ZATVARANJE KRUGA

     

    Lijepo je disati svaku pukotinu reći ovo ovdje

i znati što slijedi, iz kakvog nuklearnog rata

donosiš jezgru imena budućnosti.

Odlučili smo ustati, hrđu ostaviti ondje

gdje sve blijedi, u utrobi sata

reducirati se na budnosti.

Shvatili smo spoticanje uvijek dođe,

no se treba ustati iz inata

što bliže prići sirovoj jednostavnosti.

  
    ŽIVOT

     

    Rekao sve se ponavlja, sve dejá vù

rekao molim te izađi iz pjesme i ostani

čovjek zauvijek svijen u molitvu.

Rekao zamisli koliko kitove boli kada umire njihov

koliko boli djetinjstvo svijeta u vatri

koliko je usamljena starost svijeta,

rekao budilice su najveći teror poslije tradicije

ali mi smo oni koji žele biti lijepi,

mir u vertikali kita, rekao sve će ove riječi

jednoga dana popucati

kao ligamenti.

  
    BOG

  
    POČETAK KORIDE

     

    ono isteklo poput mrke abecede ugljena.

Rasplakani

puni prerije i izgubljenih pasa rekli poljubit ću te

u majku

u oca, sestro, poljubit ću te

zapalili rodne listove vratili se pepelu,

bijelim zidovima prišli bojicama.

  
    GODINA

     

    stajali smo poraženi pred onima koji su nas

donijeli, svi prevareni

i mi i oni, svi puni katedrala, potencijalnih smrti i

ljubavi.

Rekli uzeli ste i nebo i zemlju, ne znajući

lakovjerni hranili nas lakovjernim

sada u svemu spavaju tradicionalna povrijeđenost

i nišan.

Mi nismo oni na njih spremni.

Mi nismo oni na njih spremni, ni trena,

mi smo oni koji žele biti lijepi.

  
    LOVAC

     

    Naučili smo hodati poput lovaca, uvijek ususret i temeljito

a ne postati jedan. Naučili smo čitati prošlost, u nju

slati zrno

metala, mira, molitve, soli

ne da bismo zaustavili divljač, već joj otvorili put u

posrnulo srce

grada. Naučili smo biti strpljivi u velikoj arheologiji

noći, samo biti,

pod teškim, modrim zubima nade čekati budućnost

vjerujući u njenu pobunu baš ovdje, u nama.

Naučili smo, sve što vidimo ništa je od svega što jest,

sve što dotaknemo postane jezik.

Prije ili kasnije netko će morati naučiti kovati,

odrezati jezik, skuhati ga.

  
    Alen Brlek

